കോവിഡ് മരണം: യഥാര്ത്ഥ കണക്ക് പുറത്തു വന്നാല് കെട്ടിപ്പൊക്കിയ കോട്ടകള് പൊളിഞ്ഞു വീഴുമെന്ന് പ്രതിപക്ഷം തിരുവനന്തപുരം: സംസ്ഥാനം മേനി നടിക്കാന് കോവിഡ് മരണക്കണക്കുകള് മറച്ചുവെച്ചെന്ന് പ്രതിപക്ഷം നിയമസഭയില്. കോവിഡ് മൂലം മരിച്ച പതിനായിരക്കണക്കിന് പേര് ഇപ്പോഴും മരണപ്പെട്ടവരുടെ പട്ടികയ്ക്ക് പുറത്താണ്. മരിച്ചവര്ക്ക് അഞ്ച് ലക്ഷം രൂപ വീതം ധനസഹായം നല്കണമെന്ന് പ്രതിപക്ഷം ആവശ്യപ്പെട്ടു.കോവിഡ് മരണപ്പട്ടികയില് അപാകത, പ്രതിരോധ പാളിച്ച എന്നീ ആരോപണങ്ങള് ഉന്നയിച്ചായിരുന്നു അടിയന്തര പ്രമേയത്തിന് പ്രതിപക്ഷം അനുമതി തേടിയത്. മരണക്കണക്കുകള് മറച്ചുവെക്കുന്നതിനാല് അര്ഹരായ പതിനായിരക്കണക്കിന് കുടുംബങ്ങള്ക്ക് ആനുകൂല്യം നിഷേധിക്കപ്പെടും. കേരളത്തില് വാക്സിന് എടുത്തിട്ടും ദിവസവും 150 പേര് മരിക്കുന്നതിന് കാരണം വ്യക്തമാക്കണമെന്നും പി.സി. വിഷ്ണുനാഥ് ആവശ്യപ്പെട്ടു.മരിച്ചവരുടെ കുടുംബങ്ങള്ക്ക് നിയമപരമായി ലഭിക്കുന്ന ആനുകൂല്യം കൂടാതെ സര്ക്കാരിന് എന്ത് സഹായം ചെയ്യാന് കഴിയുമെന്ന് വ്യക്തമാക്കണം. വാക്സിന് ചലഞ്ചിലൂടെ വാങ്ങിയ 800 കോടി ഉപയോഗിക്കണമെന്നും പി.സി. വിഷ്ണുനാഥ് ആവശ്യപ്പെട്ടു. 30 ശതമാനം മരണവും ആശുപത്രിയില് എത്താന് വൈകിയത് കൊണ്ടാണെന്ന് അടിയന്തര പ്രമേയത്തിന് അവതരണാനുമതി തേടിയ വിഷ്ണുനാഥ് പറഞ്ഞു.യഥാര്ത്ഥ കണക്ക് പുറത്തു വന്നാല് കോവിഡിന്റെ പേരില് കെട്ടിപ്പൊക്കിയ കോട്ടകള് ഇടിഞ്ഞ് വീഴുമെന്ന് പ്രതിപക്ഷ നേതാവ് വി.ഡി. സതീശന് പറഞ്ഞു. ജൂണ് 16ന് മുമ്ബ് മരിച്ചവരുടെ ലിസ്റ്റ് കയ്യിലുണ്ടെങ്കില് സര്ക്കാര് എന്തുകൊണ്ട് പ്രസിദ്ധീകരിക്കുന്നില്ല. മറ്റു പല സംസ്ഥാനങ്ങളും പണം കൊടുത്തപ്പോള് കേരളം കൊടുത്തില്ല. മരിച്ചവരുടെ കുടുംബത്തിന് അഞ്ച് ലക്ഷം നഷ്ടപരിഹാരം നല്കണം. ഇപ്പോഴും സര്ക്കാര് ഒളിച്ചു വയ്ക്കുന്നു. പതിനായിരക്കണക്കിന് പേര്ക്ക് ആനുകൂല്യം നഷ്ടമാകും.മരണങ്ങള് മറച്ച് വെച്ച് ഏറ്റവും കുറവ് മരണനിരക്ക് കേരളത്തിലാണെന്ന് വരുത്താനാണ് സര്ക്കാര് ശ്രമമെന്ന് വി.ഡി. സതീശന് ആരോപിച്ചു. മരണ കണക്കില് സര്ക്കാരിന് ഒന്നും മറയ്ക്കാനില്ലന്ന് പതിവ് മറുപടിയായിരുന്നു ആരോഗ്യ മന്ത്രിയുടെത്. ജൂണ് 16 ന് ശേഷം നേരത്തെ രേഖപ്പെടുത്താതെ പോയ ഏഴായിരത്തോളം മരണം പുതുതായി രേഖപ്പെടുത്തി.ജൂണ് മുതല് ഓണ്ലൈനിലൂടെ റിപ്പോര്ട്ട് ചെയ്തു തുടങ്ങി. വളരെ വിശദമായി തന്നെ വിഷയം പരിശോധിച്ചിരുന്നു. ആവശ്യമായ രേഖകള് ഇല്ലാത്ത ഏഴായിരത്തോളം മരണങ്ങള് ഉണ്ടായിരുന്നു. ഇതുകൂടി ഉള്പ്പെടുത്തിയാണ് ഓണ്ലൈന് അപ്ഡേഷന് നടത്തുന്നത്. ഇനിയും പരാതി ഉണ്ടെങ്കില് പരിശോധിക്കും. അര്ഹരായ മുഴുവന് പേര്ക്കും ആനുകൂല്യം കിട്ടുമെന്നും വീണ ജോര്ജ് സഭയില് അറിയിച്ചു.ഇതിനിടെ പ്രതിപക്ഷ ആരോപണങ്ങള്ക്ക് മറുപടിയുമായി മുന് ആരോഗ്യമന്ത്രി കെ.കെ. ശൈലജയും പ്രതികരിച്ചു. കേരളം മേനി നടക്കുന്നു എന്നാണ് പ്രതിപക്ഷ നേതാവ് പറയുന്നത്. എന്നാല് കേരളം അല്ല അങ്ങനെ പറഞ്ഞത്. കേരളത്തിന്റെ പ്രവര്ത്തനങ്ങള് വിലയിരുത്തി മാധ്യമങ്ങളാണ് പറഞ്ഞത്. കോവിഡിന്റെ തുടക്കത്തിലും മരണം പൂഴ്ത്തി വക്കുന്നു എന്ന് ആരോപണം ഉയര്ന്നതാണ്. അതും തെറ്റാണ്. വീണ ജോര്ജ് വ്യക്തമായി ഇതെല്ലാം പറഞ്ഞതാണെന്നും ശൈലജ പറഞ്ഞു.അടിയന്തര പ്രമേയത്തിന് അനുമതി നിഷേധിച്ചതോടെ പ്രതിപക്ഷം നിയമസഭയില് നിന്നിറങ്ങിപ്പോയി. കഴിഞ്ഞ രണ്ട് ദിവസവും അടിയന്തര പ്രമേയത്തിന് അനുമതി നിഷേധിച്ചിരുന്നെങ്കിലും പ്രതിപക്ഷം ഇറങ്ങി പോയിരുന്നില്ല.